
Camera  Deputaţilor

BIROUL PERMANENT

AL

CAMEREI DEPUTAŢILOR

Vă înaintăm alăturat Raportul asupra propunerii legislative pentru modificarea art.16 din Legea nr.13/2007 privind energia regenerabilă, transmisă Comisiei pentru industrii şi servicii cu adresa nr. Plx.332 din 23 iunie 2014 şi înregistrată cu nr. 4c-3/223/2014.  
            În raport cu  obiectul şi conţinutul reglementării, propunerea legislativă face parte din categoria legilor organice.

PREŞEDINTE,

Iulian IANCU




PARLAMENTUL ROMÂNIEI
CAMERA DEPUTAŢILOR
Comisia pentru industrii şi servicii

                                                                                                       Nr. 4c-3/223/2014                                                                 

    Bucureşti, 23.09.2014
RAPORT
asupra propunerii legislative pentru modificarea art.16 din Legea nr. 13/2007 privind energia electrică

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată spre dezbatere în fond, asupra propunerii legislative pentru modificarea art.16 din Legea nr.13/2007 privind energia electrică, transmisă cu adresa nr. Plx.332/2014 din 23 iunie 2014 şi înregistrată la Comisia pentru industrii şi servicii cu nr.4c-3/223 din  24 iunie 2014.

Senatul în calitate de primă Cameră sesizată, a respins această propunere legislativă  în şedinţa din 18 iunie 2014.

Propunerea legislativă are ca obiect de reglementare modificarea art.16 din Legea 13/2007 privind energia electrică, cu modificările şi completările ulterioare.

Consiliul Legislativ, a avizat negativ propunerea legislativă, aviz transmis cu adresa nr. 140 din 17 februarie  2014, întrucât Legea energiei electrice nr. 13/2007, asupra căreia se propun modificări prin prezentul proiect, a fost abrogată în totalitate.

Guvernul nu susţine adoptarea acestei propuneri legislative, conform adresei nr. 881 din 08 mai 2014, deoarece potrivit art. 58 alin. (1) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, „După intrarea în vigoare a unui act normativ, pe durata existenţei acestuia pot interveni diferite evenimente legislative, cum sunt: modificarea, completarea, abrogarea, republicarea, suspendarea sau alte asemenea”. Drept urmare, intervenţiile legislative asupra unui act normativ pot interveni doar pe durata existenţei acestuia, respectiv de la data intrării în vigoare până la abrogarea acestuia, iar asupra Legii nr. 13/2007 nu se mai poate interveni legislativ, aceasta fiind abrogată.
Comisia juridică, de disciplină şi imunităţi a avizat negativ, cu majoritate de voturi, propunerea legislativă, în şedinţa din 09 septembrie 2014.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru industrii şi servicii au examinat propunerea legislativă în şedinţa din data de 23 septembrie 2014.
La dezbaterea iniţiativei legislative a participat din partea Ministerului Economiei domnul Marius Untescu – şef serviciu.
La dezbateri au fost prezenţi 23 deputaţi din  24 membri ai Comisiei pentru industrii şi servicii.
În urma examinării propunerii legislative, a punctelor de vedere transmise de Consiliul Legislativ, Guvern şi comisia avizatoare, membrii Comisiei pentru industrii şi servicii au hotărât cu unanimitate de voturi, să propună Plenului Camerei Deputaţilor respingerea propunerii legislative, întrucât asupra Legii nr. 13/2007  nu se mai poate interveni legislativ, aceasta fiind abrogată. 
Prin obiectul de reglementare şi conţinutul său, propunerea legislativă face parte din categoria legilor organice.

Conform prevederilor art. 75 alin.(1) din Constituţia României, republicată şi ale art.92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră Decizională pentru această propunere legislativă.

